# Hallitusohjelmatavoitteet

Vammaisten henkilöiden oikeuksien neuvottelukunta VANE

VANE katsoo hallituskauden 2019-2023 tärkeimmiksi edistettäviksi asioiksi vammaisten henkilöiden oikeuksien toteutumisen kannalta:

1. Vammaisten henkilöiden työllistymisen tukeminen

Puretaan vammaisten henkilöiden työllistymisen esteitä. Varmistetaan vammaisille henkilöille työllistymiseen tarvittava tuki. Uudistetaan vammaisten ja kehitysvammaisten henkilöiden työtoimintaa koskeva lainsäädäntö.

1. Kaikille sopivan suunnittelun edistäminen laaja-alaisesti yhteiskunnassa

Edistetään laajasti esteettömyyttä ja saavutettavuutta palveluissa ja järjestelmissä. Edistetään rakennetun ympäristön esteettömyyttä ja esteettömien asuntojen tuotantoa. Otetaan vammaisten henkilöiden oikeudet huomioon maankäyttö- ja rakennuslain uudistamisessa. Turvataan korjausavustusten saatavuus.

1. Itsenäisen asumisen mahdollistaminen

Lakkautetaan vammaisten henkilöiden laitosasuminen. Kiinnitetään erityistä huomiota lasten laitosasumisen lakkauttamiseen. Varmistetaan riittävät ja yksilölliset palvelut, jotka mahdollistavat YK:n vammaissopimuksen mukaisen itsenäisen asumisen.

1. Asiakkaan ja potilaan oikeuksia koskeva lainsäädäntö

Säädetään laki asiakkaan ja potilaan asemasta ja oikeuksista, jossa huomioidaan itsemääräämisoikeuden edistämisen ja YK:n vammaissopimuksen velvoitteet mukaan lukien tuettu päätöksenteko.

1. Vammaisten henkilöiden oikeuksien huomioiminen sosiaaliturvan kokonaisuudistuksessa sekä sote- ja maakuntauudistuksessa

Varmistetaan vammaisten henkilöiden oikeus riittävään elintasoon ja sosiaaliturvaan sosiaaliturvauudistuksessa. Kiinnitetään erityistä huomiota niiden kaikkein pienituloisimpien, minimitoimeentulon varassa elävien henkilöiden asemaan, joilla on lisäksi vammasta tai sairaudesta aiheutuvia kustannuksia. Varmistetaan vammaisten henkilöiden oikeuksien huomioinen sote- ja maakuntauudistuksen kaikissa vaiheissa.

1. Vammaisten henkilöiden osallisuuden varmistaminen

Varmistetaan, että vammaisten henkilöiden osallistaminen heitä koskevaan päätöksentekoon vakiintuu käytännöksi kaikilla hallinnonaloilla ja hallinnon tasoillamuun muassalainsäädäntöhankkeissa ja reformeissa.

*Vammaisten henkilöiden oikeuksien neuvottelukunta VANE on YK:n vammaisten henkilöiden oikeuksien sopimuksen (vammaissopimus) kansallinen koordinaatiomekanismi. Sen tehtävänä on edistää sopimuksen toimeenpanoa. Vammaissopimus on Suomessa ollut voimassa vuodesta 2016. Vammaissopimuksen tarkoituksena on taata vammaisille henkilöille täysimääräisesti ja yhdenvertaisesti kaikki ihmisoikeudet ja perusvapaudet. VANE on tehnyt vuonna 2017 vammaisille henkilöille kyselyn, jossa kysyttiin, miten he kokivat oikeuksiensa toteutuvan. Vammaiset ihmiset kokivat yhdenvertaisen oikeuden työhön ja työntekoon toteutuvan kaikista oikeuksista huonoiten. Kaikista tärkeimmäksi edistettäväksi asiaksi kyselyssä koettiin oikeus riittävään elintasoon ja sosiaaliturvaan.*